Avainsanat

Tiivistelmä



Avainsanat

1. Ympäristö – Ilman pilaantuminen – Direktiivi 2003/87 – Kasvihuonekaasujen päästöoikeuksien kaupan järjestelmä – Unionin ja jäsenvaltioiden yhdennetty rekisterijärjestelmä – Päästöoikeuksia koskevat tapahtumatiedot – Tietojen antaminen ja luottamuksellisuus

(Komission asetus N:o 2216/2004; Euroopan parlamentin ja neuvoston direktiivin 2003/87 19 artikla, sellaisena kuin se on muutettuna direktiivillä 2004/101)

2. Ympäristö – Ilman pilaantuminen – Direktiivi 2003/87 – Kasvihuonekaasujen päästöoikeuksien kaupan järjestelmä – Unionin ja jäsenvaltioiden yhdennetty rekisterijärjestelmä – Päästöoikeuksia koskevat tapahtumatiedot – Näiden tietojen luottamuksellisuus – Tietojen antaminen yleisölle

(Komission asetuksen N:o 2216/2004 9 ja 10 artikla ja liitteessä XVI olevat 11 ja 12 kohta; Euroopan parlamentin ja neuvoston direktiivi 2003/87, sellaisena kuin se on muutettuna direktiivillä 2004/101)

3. Ympäristö – Ilman pilaantuminen – Direktiivi 2003/87 – Kasvihuonekaasujen päästöoikeuksien kaupan järjestelmä – Unionin ja jäsenvaltioiden yhdennetty rekisterijärjestelmä – Päästöoikeuksia koskevat tapahtumatiedot – Näiden tietojen luottamuksellisuus – Tietojen antaminen yleisölle

(Komission asetuksen N:o 2216/2004 liitteessä XVI oleva 12 kohta; Euroopan parlamentin ja neuvoston direktiivi 2003/87, sellaisena kuin se on muutettuna direktiivillä 2004/101)

Tiivistelmä

1. Tapahtumatietojen, jotka koskevat lähde- ja kohdetilin omistajien nimiä päästöoikeuksien siirron yhteydessä, näihin tapahtumiin liittyviä päästöoikeuksia tai Kioton päästöyksiköitä sekä näiden tapahtumien päivämäärää ja kellonaikaa, antamiseen sovelletaan yksinomaan kasvihuonekaasujen päästöoikeuksien kaupan järjestelmän toteuttamisesta yhteisössä annettuun direktiiviin 2003/87, sellaisena kuin se oli direktiivin 2004/101 mukaisessa versiossaan, ja direktiivin 2003/87 sekä päätöksen 280/2004 mukaisesta standardoidusta ja suojatusta rekisterijärjestelmästä annettuun asetukseen N:o 2216/2004 sisältyviä erityisiä sääntöjä, jotka koskevat näiden tietojen antamista yleisölle ja niiden luottamuksellisuutta.

Nämä tiedot ovat sellaisia siirrettyjä päästöoikeuksia koskevia tietoja, joista jäsenvaltiot pitävät tarkkaa kirjanpitoa kansallisissa rekistereissään, joiden teknisistä ominaisuuksista ja pitoa koskevista säännöistä sekä näiden rekistereiden sisältämien tietojen antamisesta ja luottamuksellisuudesta säädetään asetuksella N:o 2216/2004. Ne kuuluvat siis direktiivin 2003/87 19 artiklan eivätkä sen 17 artiklan soveltamisalaan. Koska direktiivin 2003/87 19 artiklassa ei ole edellä mainitusta 17 artiklasta ilmenevän kaltaista viittausta direktiiviin 2003/4, on katsottava, että unionin lainsäätäjän tarkoituksena ei ole ollut, että tapahtumatietoja koskevaan pyyntöön sovelletaan direktiivin 2003/4 yleisiä säännöksiä; se on sitä vastoin luonut erityisen ja tyhjentävän järjestelmän, joka koskee näiden tietojen antamista yleisölle ja niiden luottamuksellisuutta.

(ks. 39–41 kohta ja tuomiolauselman 1 kohta)

2. Tapahtumatiedot, jotka koskevat lähde- ja kohdetilin omistajien nimiä päästöoikeuksien siirron yhteydessä, näihin tapahtumiin liittyviä päästöoikeuksia tai Kioton päästöyksiköitä sekä näiden tapahtumien päivämäärää ja kellonaikaa ja joita viranomainen, joka haluaa neuvotella uudelleen kiinteää omaisuutta koskevan vuokrasopimuksen, on pyytänyt, ovat direktiivin 2003/87 sekä päätöksen 280/2004 mukaisesta standardoidusta ja suojatusta rekisterijärjestelmästä annetussa asetuksessa N:o 2216/2004 tarkoitettuja luottamuksellisia tietoja. Kyseisen asetuksen 9 ja 10 artiklan – luettuna yhdessä saman asetuksen liitteessä XVI olevien 11 ja 12 kohdan kanssa – mukaisesti suuri yleisö ei voi ilman asianomaisten tilinomistajien ennakkosuostumusta tutustua vapaasti näihin tietoihin muutoin kuin yhteisön riippumattoman tapahtumalokin verkkosivuston julkisessa osiossa päästöoikeuksien siirtoon liittyvien tapahtumien toteutumisvuotta (X) seuraavan viidennen vuoden (X+5) tammikuun 15. päivästä lähtien.

(ks. 52 ja 53 kohta sekä tuomiolauselman 2 kohta)

3. Keskusvalvoja on direktiivin 2003/87 sekä päätöksen 280/2004 mukaisesta standardoidusta ja suojatusta rekisterijärjestelmästä annetun asetuksen N:o 2216/2004 täytäntöön panemiseksi yksinomaan toimivaltainen antamaan suurelle yleisölle kyseisen asetuksen liitteessä XVI olevassa 12 kohdassa tarkoitetut tiedot, mutta kansallisen rekisterin valvojan, jolle on esitetty pyyntö tällaisten tapahtumatietojen antamisesta, on kuitenkin itse evättävä tämä pyyntö, koska kyseisen valvojan on silloin, kun asianomaiset tilinomistajat eivät ole antaneet ennakkosuostumustaan, taattava näiden tietojen luottamuksellisuus, jos keskusvalvoja ei voi antaa näitä tietoja lainmukaisesti suurelle yleisölle.

(ks. 59 kohta ja tuomiolauselman 3 kohta)